Tweede toets teen Georgië afgelasFoto: Phill Magakoe/AFP. SA Rugby (Saru) het pas bevestig die tweede toets tussen die Springbokke en Georgië is weens die vlaag positiewe gevalle in al twee spanne gekanselleer. Die Springbokke het gister aangedui dat hulle eers sal wag om hul span vir die beplande wedstryd aan te kondig nadat Lood de Jager die virus opgedoen het. ’n Rukkie daarna het die nuus gebreek dat Handré Pollard, Marvin Orie, Frans Steyn, Frans Malherbe en ses van die Suid-Afrikaners se bestuurspanlede (onder wie Jacques Nienaber) ook positief vir Covid-19 getoets het. Verder het van Georgië se spelers ook die virus opgedoen. Die mediese raadgewende groep (MAG) het bevind dat die risiko van verdere positiewe gevalle dit onmoontlik maak om met die kragmeting voort te gaan. “In die konteks van die lewensverlies en die ekonomiese skade wat Covid-19 en sy derde vlaag veroorsaak, is die kansellasie van ’n rugbywedstryd iets van kleiner belang,” het Jurie Roux, Saru se uitvoerende hoof, gesê. Volgens Roux is die nuus egter steeds ’n reuseteleurstelling vir belanghebbendes wat soveel moeite gedoen het om die kragmetings ’n logistieke werklikheid in die onsekere tye te maak. “Ek kry die spelers en ondersteuners jammer en veral vir Georgië wat op ’n kort kennisgewing kom speel het, en nou is die toer kortgeknip.” Die Britse en Ierse Leeus se toerwedstryd teen die Bulls het ook in die slag gebly nadat spelers in die Pretoriase span positief vir die virus getoets het. Intussen het die toerspan ook pas bevestig dat een van hul bestuurspanlede positief vir die virus getoets het. BREAKING The British & Irish Lions can confirm that a member of its management team has tested positive for COVID-19. Full statement below.#LionsRugby #CastleLionsSeries #LionsSA2021 — British & Irish Lions (@lionsofficial) July 7, 2021